# 1. Comeza o percorrido

## Glosario

## Biodiversidade ou diversidade biolóxica

Definición:

  Variedade de seres vivos que habitan na Terra ou nun ecosistema.

Exemplo:

  A presenza de gran variedade de fungos, musgos, fentos e árbores na ribeira dos ríos galegos evidencia a elevada biodiversidade que pode albergar un mesmo ecosistema.

## Especie

Definición:

  Grupo de individuos que comparten características semellantes e poden reproducirse entre sí dando descendencia fértil.

Exemplo:

  A laranxeira doce (Citrus sinensis) e a mandarineira (Citrus reticulata) pertencen a especies diferentes, aínda que se poden cruzar e dar lugar a unha nova froita como a clementina.

# Paseniño

Hai millóns de anos, a vida comezou no mar, con organismos tan pequenos que só se podían ver cun microscopio. Aquelas primeiras formas de vida déronlle paso a seres cada vez máis complexos: bacterias que sobrevivían nas condicións máis extremas, algas que flotaban na auga, fungos que crecían en lugares húmidos, e, finalmente, as primeiras plantas que conquistaron a terra firme.

Nesta unidade faremos unha viaxe fascinante por catro dos cinco reinos da vida: Moneras, Protoctistas, Fungos e Plantas. Pasaremos do invisible ao visible, da auga á terra, descubrindo como viven, se alimentan e se adaptan ao medio que os rodea. Como xa sabes a clasificación en cinco reinos baséase no parentesco evolutivo, é dicir, que todas as especies que integran grandes grupos teñen antepasados comúns, así, esta clasificación reflicte a historia evolutiva dos grandes grupos de organismos.

Anímaste a observar, pensar, preguntar... E asombrarte coa marabillosa biodiversidade!

Neste sentido propoñémosvos o reto da nosa misión "Coñece, observa e protexe". Neste reto recolleredes información científica sobre a biodiversidade da vosa contorna e a rexistraredes na plataforma Natusfera. Faredes saídas pola medio natural para rexistrar organismos dos reinos Moneras, Protoctistas, Fungos, e Plantas. Así contribuímos á ciencia como verdadeiros exploradores e exploradoras e aprendemos a valorar a nosa contorna.

Explorade, fotografade e contribuíde: a ciencia comeza con vós!

## Lectura facilitada

- Hai millóns de anos a vida comezou no mar.
- As primeiras formas de vida, as bacterias, que eran microscópicas, deron paso a seres máis complexos como as algas, os fungos e finalmente ás plantas que conquistaron a terra firme.
- Nesta unidade imos estudar catro dos cinco reinos: Moneras, Protoctistas, Fungos e Plantas.
- A clasificación dos reinos baséase no parentesco evolutivo, é dicir, que todas as especies que integran grandes grupos teñen antepasados comúns.
- O reto consistirá en rexistrar organismos dos reinos Moneras, Protoctistas, Fungos e Plantas nunha plataforma online chamada Natusfera.

## Audio

audio/mpeg

# Que vas aprender?

Ao longo deste recurso aprenderás a:

- Recoñecer as principais características e funcións vitais dos organismos dos reinos Moneras, Protoctistas, Fungos e Plantas
- Aproximarse a clasificación dos catro reinos estudados.
- Valorar a importancia dos seres vivos pertencentes aos catro reinos para as sociedades humanas e para os ecosistemas.
- Explorar e identificar organismos pertencentes ao reinos Moneras, Protoctistas, Fungos e Plantas presentes na nosa contorna.

Páxina 2 de 35

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)